SCB ผนึก “ททท.”-“สทท.” เปิดแพลตฟอร์มออนไลน์
SCB ผนึก "ททท."-"สทท." เปิดแพลตฟอร์มออนไลน์ www.SCBShopDeal.com 
28 เม.ย. 2563

ธนาคารไทยพาณิชย์ จำกัด (มหาชน) หรือ SCB ต่อยอดความช่วยเหลือผู้ประกอบการฝ่ามรสุมโควิด-19 จับมือ การท่องเที่ยวแห่งประเทศไทย (ททท.) และ สภาอุตสาหกรรมท่องเที่ยวแห่งประเทศไทย (สทท.) ผุดแนวคิดสร้างช่องทางการขายออนไลน์เพื่อเพิ่มรายได้ให้ผู้ประกอบการอุตสาหกรรมท่องเที่ยว ร่วมกับ บริษัท เอสซีบี เท็นเอกซ์ จำกัด (SCB10X) พัฒนาเว็บไซต์ www.SCBShopDeal.com (เอสซีบีชอบดีลดอทคอม) ศูนย์รวมดีลส่วนลดพิเศษจากลูกค้าเอสเอ็มอีของธนาคาร
ทั้งนี้ ในระยะแรกเปิดโอกาสให้กับเอสเอ็มอีในกลุ่มธุรกิจท่องเที่ยวและกลุ่มธุรกิจที่เกี่ยวข้อง จัดแพ็คเกจข้อเสนอขึ้นขายบนเว็บไซต์ได้โดยไม่มีค่าธรรมเนียม ไม่เรียกเก็บค่าคอมมิชชั่น เพื่อให้ผู้ประกอบการเสนอดีลได้ด้วยส่วนลดที่คุ้มค่าและถูกกว่าช่องทางอื่น ตอบโจทย์ผู้บริโภคยุคโควิด-19 ด้วยข้อเสนอสุดคุ้ม เชิญชวนนักล่าดีลร่วมสนับสนุนธุรกิจไทยผ่านการซื้อดีลราคาพิเศษล่วงหน้า พร้อมเป็นกำลังใจสำคัญให้ผู้ประกอบการไทยก้าวข้ามวิกฤตไปด้วยกัน
โดยมี อภิพันธ์ เจริญอนุสรณ์ ผู้จัดการใหญ่ SCB ร่วมด้วย ดร.อารักษ์ สุธีวงศ์ ประธานเจ้าหน้าที่บริหาร บริษัท เอสซีบี เท็นเอกซ์ จำกัด และผู้จัดการใหญ่ SCB พร้อมด้วย รุจิรัศมิ์ ฉัตรเฉลิมกิจ ผู้อำนวยการฝ่ายสินค้าการท่องเที่ยว การท่องเที่ยวแห่งประเทศไทย และ ชัยรัตน์ ไตรรัตนจรัสพร ประธานสภาอุตสาหกรรมท่องเที่ยวแห่งประเทศไทย ร่วมแถลงข่าวเปิดตัวเว็บไซต์ www.SCBShopDeal.com ผ่านการถ่ายทอดสดทาง Facebook SCB Thailand


